ପାଟଣା : ଶିଶୁ କଣ୍ଠଶିଳ୍ପୀ ଅଂଶୁମାନ ଦାଶଙ୍କ କଣ୍ଠ ଖାଲି ମନ ମୋହୁଛି ନୁହେଁ ହୃଦୟକୁ ମଧ୍ୟ ଛୁଉଁଛି । ପାଟଣା ବ୍ଲକର ପୂର୍ବତନ ବ୍ଲକ ଅଧ୍ୟକ୍ଷ ସମାଜସେବୀ ବିଦ୍ୟାଧର ଦାଶଙ୍କ ସାନଝିଅ ସୋନାଲି ଦାଶ ଓ ଅଜୟ କୁମାର ଦାଶଙ୍କ ପୁଅ ଅଂଶୁମାନ ଦାଶ ଏବେ ମୁମ୍ବାଇରୁ ପାଟଣା ଫେରିଛନ୍ତି । ମୁମ୍ବାଇର ସେଣ୍ଟ ଫ୍ରାନସିସ ହାଇସ୍କୁଲରେ ଷଷ୍ଠ ଶ୍ରେଣୀରେ ଅଧ୍ୟୟନରତ ଅଂଶୁମାନ ହାରମୋନିୟମ୍, କୋଙ୍ଗ ଓ କ୍ୟାସିଓ ବଜାଇ ଶିଖିଥିବା ବେଳେ ଅନେକ ଦେଶାତ୍ମକବୋଧ ଗୀତ, ନୂଆ ପୁରୁଣା ହିନ୍ଦୀ ଗୀତ ଓ ଭଜନକୁ ସୁଲଳିତ କଣ୍ଠରେ ଗାଇ ଶ୍ରୋତାଙ୍କ ମନ ମୋହି ପାରୁଛନ୍ତି । ଶ୍ରେଣୀରେ ଶତକଡା ୮୦ ରୁ ୮୫ ପ୍ରତିଶତ ନମ୍ବର ରଖୁଥିବା ମେଧାବି ଛାତ୍ର ଅଂଶୁମାନଙ୍କ ପ୍ରିୟ ଗାୟକ ଭାବେ ସେ କିଶୋର କୁମାର ଓ ଗାୟିକା ନେହା କକ୍କରଙ୍କୁ ଏକଲବ୍ୟ ଭାବେ ଗୁରୁ ମାନି ନେଇଛନ୍ତି ବୋଲି କହିଛନ୍ତି । ମାତୃଭାଷା ସହ ହିନ୍ଦୀ ଓ ସଂସ୍କୃତ ତାଙ୍କର ପ୍ରିୟ ଭାଷା ବୋଲି ଅଂଶୁମାନ ମତ ଦେଇଥିବାବେଳେ ସଂଗୀତ ହିଁ ତାଙ୍କୁ ଆନନ୍ଦ ଓ ଏକାଗ୍ରତା ଆଣି ଦେଇଛି ବୋଲି କହିଛନ୍ତି । ଏହି ଶିଶୁ କଣ୍ଠଶିଳ୍ପୀ ଯେ ଦିନେ ଜଣେ ପ୍ରତିଷ୍ଠିତ କଣ୍ଠଶିଳ୍ପୀ ହେବ ସେ କଥା ତାଙ୍କ କଣ୍ଠରୁ ଜଣାପଡି ଯାଉଛି । ତାଙ୍କର ସଂଗୀତ ସାଧନା ସଫଳ ପଛରେ ଗୁରୁ କଲ୍ୟାଣୀ ନନ୍ଦନଙ୍କ ଆଶୀର୍ବାଦକୁ ସେ ଶ୍ରେୟ ଦେଇଛନ୍ତି ।
